Die Praderskaal is ’n rowwe gradering van die mate van vermanliking van menslike geslagsdele, en is soortgelyk aan die Quigleyskaal. Dit is genoem na die Switserse geneesheer Andrea Prader. Dit hou hoofsaaklik verband met die vermanliking van die vroulike geslagsdele in gevalle van oorerflike adrenale hiperplasie, en identifiseer vyf afsonderlike stadiums. In onlangse tye word dit gebruik om ’n reeks differensiasies van geslagsdele te beskryf, met normale babas aan elke kant van die skaal: vroulik links (0) en manlik regs (6). ’n Baba in stadium 0 sal beskou word as ’n kind met normale vroulike uitwendige geslagsdele. Stadium 1 dui op ’n effens groot klitoris en effens kleiner vaginale opening. Dié stadium kan misgekyk word of beskou word as binne normale variasies. In stadium 2 kan met die oog gesien word geslagsdele is abnormaal, met ’n mediumgroot fallus en klein vaginale opening met ’n aparte urinebuisopening. ’n Mate van versmelting van die skaamlippe is teenwoordig. Stadium 3 toon ’n nog groter fallus en feitlik algehele versmelting van die skaamlippe. Stadium 4 lyk eerder manlik as vroulik, met ’n leë skrotum en ’n fallus so groot soos ’n normale penis.